TRITN มั่นใจปี 66 โตต่อ เน้นรับงานมูลค่าสูง ดันแบ็กล็อกแตะหมื่นล้าน
TRITN มองปี 66 โตต่อ เน้นรับงานมูลค่าสูงขึ้น โฟกัสงานวางท่อใต้ดินกับงานวางรางรถไฟและอาณัติสัญญาณ ผลักดันแบ็กล็อกสิ้นปีแตะระดับ 1 หมื่นล้านบาท
TRITN มองปี 66 โตต่อ เน้นรับงานมูลค่าสูงขึ้น โฟกัสงานวางท่อใต้ดินกับงานวางรางรถไฟและอาณัติสัญญาณ ผลักดันแบ็กล็อกสิ้นปีแตะระดับ 1 หมื่นล้านบาท
14 มี.ค. 2566

นายสัญญา กาญจนวิทย์ ประธานเจ้าหน้าที่บริหาร บริษัท ไทรทัน เอ็นจีเนียริ่ง แอนด์ คอนสตรัคชั่น จำกัด (มหาชน) หรือ TRITN กล่าวว่า บริษัทมุ่งเน้นการเติบโตไปที่จุดที่เรามีความชำนาญที่สุดคืองานก่อสร้างด้านการวางท่อใต้ดิน เพื่อขนส่งน้ำมัน หรือขนส่งน้ำ กับงานวางรางรถไฟและอาณัติสัญญาณ
โดยบริษัทประสบความสำเร็จในการขึ้นทะเบียนเป็นหนึ่งใน Vender list ในหน่วยงานรัฐและเอกชนขนาดใหญ่หลายแห่ง และหลายปีที่ผ่านมาเราเก็บสะสมประสบการณ์จากการเป็นส่วนหนึ่งของงานก่อสร้างขนาดเล็กหลายๆงาน  ซึ่งจะช่วยเพิ่มโอกาสในอนาคตที่จะขยับไปรับงานก่อสร้างที่มีขนาดใหญ่ขึ้นตามลำดับ ในปีที่ผ่านมาเราขยับมูลค่างานที่รับให้มีมูลค่างานที่เพิ่มสูงขึ้นและรับงานตรงจากเจ้าของงานมากขึ้น ซึ่งทิศทางดังกล่าวจะทำให้เราสร้างการเติบโตอย่างมั่นคงมากขึ้นและอยู่ในสายงานก่อสร้างที่เราถนัด แม้จะเริ่มขยายงานมาแล้วตั้งแต่ปลายปีก่อน แต่งานส่วนใหญ่จะเริ่มเข้าไปทำงานในพื้นที่ได้อย่างเต็มที่ในต้นปีนี้ คาดว่าปีนี้จะเป็นปีที่ดีของเราที่จะมีการเติบโตอย่างมีนัยสำคัญ
“นอกจากนี้ งานโครงการที่อยู่ระหว่างพัฒนาในปีนี้เราก็โฟกัสที่งานวางท่อและงานรางรถไฟเช่นเดิมแต่ขยับเข้าไปในโครงการที่มีมูลค่างานใหญ่ขึ้น ดังนั้นเมื่อมองเป้าหมายปลายปีนี้ที่มีงาน Backlog แตะระดับหมื่นล้านจากการเลือกเข้างานที่มีขนาดใหญ่ขึ้น และรับงานตรงกับเจ้าของงานมากขึ้น เราก็จะยังคงความเป็นบริษัทก่อสร้างที่เน้นงานด้านท่อน้ำมันกับรางรถไฟอยู่” นายสัญญา กล่าว
นายสัญญา กล่าวเพิ่มเติมว่า ในปีนี้งานที่ได้รับเข้ามาถือว่ามากพอเพียงแล้ว อีกทั้งยังมีโครงการก่อสร้างที่อยู่ระหว่างพัฒนาขนาดใหญ่อีกจำนวนหนึ่ง ภารกิจต่อไปของบริษัทจะเป็นเตรียมความพร้อมด้านเงินทุนเพื่อรองรับการขยายงานในอนาคต แม้ตอนนี้บริษัทมีฐานเงินทุนแข็งแกร่ง มีสัดส่วนเงินกู้น้อยมาก
โดยอัตราส่วนหนี้สินต่อส่วนของผู้ถือหุ้น หรือ Debt to Equity Ratio (DE Ratio) อยู่ที่น้อยกว่า 1% แต่ยังมีขนาดเล็กสำหรับการรองรับงานมูลค่าสูง  ดังนั้นเพื่อเตรียมเงินรองรับการขยายตัวสามารถมาได้ทั้งจากส่วนทุนและส่วนของแหล่งเงินกู้  เช่นออกหุ้นกู้ หรือหุ้นกู้แปลงสภาพ หรือจะขอวงเงินสินเชื่อธนาคาร  ซึ่งในปีนี้เรามีแผนออกและเสนอขายหุ้นกู้แปลงสภาพ อายุ 1 ปี 9 เดือน อัตราดอกเบี้ย  5.5%  ขายให้ผู้ถือปัจจุบันตามสัดส่วน โดยผู้ถือหุ้นเดิมของบริษัทที่จองซื้อและได้รับการจัดสรรหุ้นกู้แปลงสภาพตามสัดส่วน จะได้รับการจัดสรรใบสำคัญแสดงสิทธิที่จะซื้อหุ้นสามัญของบริษัท (วอแรนท์ W6) โดยไม่คิดมูลค่า (ศูนย์บาท) ในอัตราส่วน 1 หน่วยหุ้นกู้แปลงสภาพ ต่อ 6,000 หน่วยใบสำคัญแสดงสิทธิครั้งที่ 6 ด้วย